text: Sponsorkontrakt og ny spiller til KIF
  03 september 2012 kl. 11.08
  Håndboldklubben KIF Kolding København har sikret sig den svenske håndboldstjerne Kim Andersson og forlængelse af sponsorkontrakten med energiselskabet Tre-For.
  KIF Kolding København har allerede sikret sig en god portion af profilerne fra AG København, og mandag kunne klubben præsentere endnu en stjerne fra Jesper "Kasi" Nielsens sjællandske fallitbo: Kim Andersson.
  Højrebacken slutter sig således til sine tidligere holdkammerater Lars Jørgensen, Joachim Boldsen og Kasper Hvidt.
  Svenskeren blev præsenteret på et pressemøde i Brøndby Hallen, hvor klubben også ønsker at spille nogle af den kommende sæsons ligakampe.
  Kim Andersson blev præsenteret som ny spiller i AG København 1. juni i år efter en årrække som spiller i den tyske klub THW Kiel, med hvem han også har vundet Champions League flere gange.
  Kim Andersson har også været en central figur på det svenske landshold de seneste 10 år.
  Den jysk/københavnske klub præsenterede også en sponsor på pressemødet.
  Energiselskabet TRE-FOR, som hidtil har været sponsor for KIF Kolding, har tegnet et nyt hovedsponsorat med holdet.
  - Vi ønsker at skabe et håndboldhold, der kan markere sig for alvor både i Danmark og internationalt, og det kræver blandt andet en stærk og sikker økonomi, siger klubdirektør Jens Boesen.
  